Petras Radzevičius

**Petras Radzevičius** (g. 1939 m. rugsėjo 12 d. Kaune) – Lietuvos altininkas, pedagogas, Lietuvos muzikos ir teatro akademijos profesorius. Lietuvos Respublikos Vyriausybės kultūros ir meno premijos laureatas (2020 m.).

## Biografija
Tėvas Petras Radzevičius – Lietuvos politinis ir visuomenės veikėjas, žurnalistas, redaktorius, mama Ona Žitkutė-Radzevičienė – fortepijono pedagogė, koncertmeisterė, žmona Evelina Platakytė-Radzevičienė –  aktorė, žurnalistė, sūnūs Rytis ir Tumas.

1962 m. baigė Lietuvos konservatoriją (prof. Jurgis Fledžinskas), 1974–1975 m. stažavo Berlyno „Hanns Eisler“ aukštojoje Muzikos mokykloje (prof. Alfred Lipka).

1960–2010 m. Lietuvos kamerinio orkestro altų grupės koncertmeisteris, 1962–2012 m. M.K.Čiurlionio menų mokyklos dėstytojas. Nuo 1963 m. Lietuvos konservatorijos, vėliau Lietuvos muzikos ir teatro akademijos (LMTA) dėstytojas, nuo 1978 m. docentas, nuo 1987 m. profesorius. 1987–2015 m. LMTA Styginių instrumentų katedros vedėjas.

Išugdė per 100 mokinių tarp kurių – Stasė Peškaitytė-Kuncienė, Liuda Kuraitienė, Evaldas Vyčinas, Algimantas Nemanis, Linas Galinis, Aušra Sakalauskaitė-Vileikienė, Arūnas Statkus, Jonė Kaliūnaitė, Girdutis Jakaitis, Ramūnas Zakaras, Birutė Dučmanaitė-Bitaitienė, Gediminas Dačinskas, Ūla-Ulijona Žebriūnaitė, Povilas Gelgota, Vidas Vekerotas, Tomas Savickas, Monika Urbonaitė, Dovilė Juozapaitienė, Jurgis Juozapaitis, Ieva Sruogytė, Karolis Rudokas, Vidmantė Andriūnaitė, Ugnė Petrauskaitė, Tomas Petrikis, Kristina Anusevičiūtė, Martynas Grigas, Birutė Ilčiukaitė, Emilija Minkevičiūtė, Rūta Buišaitė ir kt. P. Radzevičiaus auklėtiniai groja įvairiuose Lietuvos orkestruose ir kameriniuose ansambliuose, taip pat Austrijos, Ispanijos, Italijos, JAV, Latvijos, Nyderlandų, Norvegijos, Meksikos, Pietų Korėjos, Prancūzijos, Švedijos ir Vokietijos muzikos kolektyvuose. P. Radzevičius vedė meistriškumo kursus Malmo aukštojoje muzikos mokykloje (Švedija 2000, 2009), Paryžiaus nacionalinėje konservatorijoje (CNSMD, 2002), Vasaros muzikos universitete Les Orres (Prancūzija 2003), Latvijos muzikos akademijoje (2005, 2007), Vienos muzikos ir teatro universitete (Austrija, 2007, 2016, 2018), „Nordic Viola Symposium“ Švedijoje (2009), Stokholmo Karališkoje muzikos akademijoje (Švedija, 2009), Paryžiaus Boulogne-Billancourt konservatorijoje (2011), Estijos muzikos ir teatro akademijoje (2011, 2017), Grazo muzikos ir teatro universitete (Austrija, 2012), „ATS Lituanica vasaros akademijoje (2016, 2017). Su Lietuvos kameriniu orkestru koncertavo JAV, Egipte, PAR, Japonijoje, JAE, įvairiose Europos šalyse. Tarptautinių Max Rostal altininkų konkurso Berlyne (1997), tarptautinių Balio Dvariono jaunųjų pianistų ir smuikininkų konkursų (1997, 2000, 2004, 2008, 2012, 2016), M. Elsky stygininkų konkurso Minske (2013), žiuri narys. Tarptautinių Jascha Heifetz smuikininkų konkursų Vilniuje (2001, 2005, 2009, 2013, 2017) organizatorius ir žiuri narys.

## Įvertinimas
* 1962 m. Tarptautinis altininkų konkursas Helsinkyje – II premija

* 1974 m. Lietuvos nusipelnęs artistas

* 1986 m. Lietuvos liaudies artistas

* 2020 m. Lietuvos Respublikos vyriausybės kultūros ir meno premija
* 2025 m. Apdovanotas ordino „Už nuopelnus Lietuvai“ Riterio kryžiumi

## Šaltiniai

*  Vaclovas Juodpusis. Petras Radzevičius, Visuotinė lietuvių enciklopedia, T XIX (Preadaptacija – Reutov), – Vilnius: Mokslo enciklopedijų leidybos centras, 2011, 450 psl.